MENTAL DISCHARGE   IN GRAAFIKA 2010 PRINTMAKING IN 2010    Avamine laupäeval 9. jaanuaril kell 13.00!    Kui viimaste aastate ING põhinäitused on järjekindlalt eksponeerinud ambitsioonikate ja vastuoluliste nimetustega kunstnikerühmitusi Ameerika avarustest, siis tänavuaastane festival pöörab pea taas Õhtumaa ebautoopiate suunas.    Prantsusmaal tegutsev ja Marseille´s peakorterit pidav Le Dernier Cri kamikazegrupp ühendab võrgustikuna ülemaailmset kunstnikegängi, mis on spektrum särisevaid talente kontinentideüleselt. Pealuud, veristamine, meditsiiniline õudus ja vägivald on õudusttekitavalt esileküündivad tolle kunstivabriku produktsioonis. Raevukas, metsik vibreeriv kaootiline elu pulseerib läbi igast prindikorrast, mis nad trükipressi alt läbi tõmbavad. Raamatud, koomiksid, momograafiad, print-medium  kunstiobjektid ja  lipulaevana ajakiri Hopital Brut. Staatilisele kunstile lisanduvad videoteosed ja animatsioonifilmid - metsik audiovisuaalne turmtuli meeltmurdvas okulaarses palistuses. In Graafika alapealkirjaks ongi seekord kirjutaja Marinus de Ruiter´i Le Dernier Cri käsitlusest pärinev termin [Obsessions on Paper - Mental Discharge], mille  eestikeelne tõlge võiks olla vaimne vabanemine, mahalaadimine, tühjakslaadimine. Sedasorti fenomeni esindavad eelkõige ING peaesinejad ja sedasama otsitakse ka  kodumaisest kunstist kõikvõimalikes avaldumisvormides. Festivali kodumaiseks peaesinejaks on seekord üllatuslikult Eduard Wiiralt. Soome helilooja Juhani Komulainen on kinnisideena jälitanud (ja omandanud) Nelly Stulz´i omandusest pärinevat kunstniku Pariisi perioodi varajaste unikaalsete joonistuste ja kavandite kollektsiooni, millest valdav eesti publik pole kuulnudki. Nelly Stulz oli ühtaegu nii Wiiralti metseen kui armuke ja kahtlemata elu suurim armastus. Siin ei ole tegemist  "kaamli" ega "muhu  tüdrukuga" vaid selle keerulise suhtedraama mentaalsete vaimupeegeldustega - pöördeliste momentidega eesti kunsti alustalades. Peeter Allik toob Pärnusse Kursi koolkonna kuulsusrikka ajaloo aukirjad ja ordenid. Irooniline (?) kogum ühiskondlikust tunnustusest, mille väärtust ei kajasta metalli ega karra sisaldus,  vaid nendesse manatud sõna. See raske sümboolne taak sunnib terveid põlvkondi üksteise järel rügama vaimse proletariaadina kehval kultuuripõllul ja see enesehävituslik mahalaadimine on üle nii  ema- kui alalhoiuinstinktidest. Vaimne tasakaalutus ei ole mingi viimase aastasaja trend - juba ürgaegadest saati on inimene oma madalaid kirgi välja elanud käelise tegevuse kaudu. Loit Jõekalda üle kogu maailma  kogutud kivijoonised on kahtlaselt sarnased tänapäeva õhtulehe teemadega - krimi-kroonika ja pornograafia ei ole mitte inimkonna arenguga kaasnenud pahed vaid aegade algusest meid saatnud kirjeldamatu tung võimu, vägivalla ja suguühte ja nende kolme  igasuguste vahevormide kombineerimise  järele. Kirvega pähe ja naine siia! Kunagised edelaeestianarhistid noore kunstikirjutaja Marian Kivila dirigeerimisel uurivad "discharge" nähtust läbi nihestatud inimpsüholoogia - luulud, paranoiad, vandenõuteooriad, maavälised olendid ja vaimsed hälbed, subjekti-objekti suhte ähmastumine - see kõik on ammendamatu kunsti kanaliseeringu allikas. Ladina- Ameerika carloscastanedaliku pärandi transformatsiooni sealsesse nüüdiskunsti  esitleb "Chile Voodoo" eksootiline ekspositsioon, masside mässu Marko  Nautras, setu hironymousboschilikke piltmõistatusi Toomas Kuusing. Lisaks noortesektsioonid, klassikute paraadid, satelliitnäitused üle Pärnu, nüüdismuusikalised performanced ja PNP + ING kontserdid, loengud, sümpoosiumid.      info ja festivalibussile registreerumine:  http://www.schoenberg.ee/SB_ 060_Arhiiv/ARH_PNP_2010/PNP_ 2010_KUJUNDUS/index.htm      AJAKAVA    9.1.2010 SUUR FESTIVALIPÄEV. Näituste avamine, eribuss Tallinnast Pärnusse    IN Graafika + Pärnu Nyydismuusika Päevade avamisralli ajakava    11.00 festivali eribuss väljub Tallinnast G.otsa tanavalt, Estonia poolsest otsast. Kohustuslik eelregistreerimine festivali kodulehel või academia@nongrata.ee    13.00 Pärnu Kunstihall - Le Dernier Cri + Kutikuti "Mental Discharge"  14.00 Pärnu Muuseum  - Eduard Wiiralt  15.00 Pärnu Linnagalerii ja Kontserdimaja - Marko Nautras +  Noortesektsioon "Respekt"  16.00 Endla Teater - Klassikute paraad  16.30 Pärnu Keskraamatukogu - Ürgkunst  17.00 TÜ Pärnu Kolledz - Luul 2010  18.00 Pärnu Kunstihallis PNP kontsert-etendus. Arnold Schönberg  "Pierrot lunaire", op. 21. Repoo Ensemble / Pärnu Ooper  19.00 Pärnu Kunstnike Maja - "Kursi Koolkond Ordenid, Aukirjad ja Medalid"  Toomas Kuusing "Originaalid ja koopiad"    11.-31.1.2010 kell 11.00 Pärnu Vanalinna Põhikool. Multimeediumitöötuba. Fookuses MAX/MSP, UPIC, Tee ise! - muusikainstrumendid, inimhääl nüüdismuusikas, helisüntees. Töötoa raames toimuvad kell 19.00 avalikud proovid ja kontserdid. Töötoaga on seotud haridusprogramm.  22.-24.1.2010 kell 11.00 Pärnu Kunstnike Maja. Sümpoosion SKOLASTIKA. Brian Ferneyhough    Pärnu Nüüdismuusika Päevad + In Graafika 2010 toimub järjekordse ühisfestivalina. Kavas on loengud, kontserdid, töötoad,  näitused, diskussioonid, etendused, teoste ühiskuulamised ja -vaatamised.    Lisaks modernistlike muusika- ja aktuaalsete kunstinähtuste eksponeerimisele süvenetakse analüüsides ja sünteesides modernistliku muusika, teatri, tantsu ja visuaalsete kunstide süvastruktuuridesse.    Toimub sümpoosion, millel muusikateadlased, filosoofid ja teoloogid Eestist ja välismaalt arutlevad skolastika ja skolastilise maailmapildi üle inglise helilooja Brian Ferneyhough' kompostitsioonitehnika näitel.    Kolmandat korda toimub erinevate kunstialade esindajaid ühendav multimeediumitöötuba, mille oluliseks osaks on haridusprogramm Pärnu koolide õpilastele. 11.-22.1.2010 toimuvad demonstratsioonid, mille ajaline maht on 60 minutit ja millel osaleb kaks klassitäit õpilasi (ca 60 õpilast). Kokku toimub 8 demonstratsiooni kuni 480-le õpilasele. Aktiivsematest õpilastest moodustatakse töörühm, mis osaleb multimeediumitöötoas koolivälisel ajal. Eelmiste aastate kogemust  arvestades kujuneb õpilaste  töörühma maksimaalseks suuruseks kuni 12 õpilast. Töötoa tulemuseks on eksperimentaalse vokaalprojekti "Sopran nüüdismuusikas" proovid ja etendused 23.-31.1.2010. Ühiselt jätkatakse Vikipeediapõhise elektroonilise muusika tehnoloogia käsiraamatu koostamist. Fookuses on helisüntees ja muusika visuaalse  prgrammeerimise süsteem MAX/MSP.    Pärnu Nüüdismuusika Päevade materjale avaldab muusikateaduslik toimetus Scripta Musicalia. Operatiivne info leidub Eesti Arnold Schönbergi Ühingu kodulehel http://www.schoenberg.ee. Samas on diskussiooniks avatud Eesti Arnold Schönbergi Ühingu foorum.    Info  www.schoenberg.ee  www.nongrata.ee